Návrh na zmenu termínu uznesenia vlády Slovenskej republiky č. 482 z 11. júna 2003 v bode B.1. a zmenu znenia úlohy uznesenia vlády Slovenskej republiky č. 978 z 10. októbra 2001 v bode C.31. v znení uznesenia vlády Slovenskej republiky č. 932 z 30. septembra 2003 bodu B.2.

Ministerstvo životného prostredia Slovenskej republiky a Ministerstvo výstavby a regionálneho rozvoja Slovenskej republiky predkladá návrh na nasledovnú zmenu uznesení vlády: 

A.1
Uznesenie vlády SR č. 482 z 11. júna 2003 úloha B.1.
Gestor úlohy: minister životného prostredia, minister výstavby a regionálneho rozvoja
Text úlohy:
„Predložiť na rokovanie vlády návrh zákona o krajinnom plánovaní“
Pôvodný termín: do 30. novembra 2003
Navrhovaný termín: 30. marec 2005

1. Zdôvodnenie návrhu na zmenu termínu úlohy B.1. uznesenia vlády č. 482/2003 

	Uznesením vlády SR č. 482/2003 k návrhu zákona, ktorým sa mení a dopĺňa zákon 
č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a zákon NR SR č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov bolo ministrovi životného prostredia a ministrovi výstavby a regionálneho rozvoja v bode B.1 uložené  „predložiť na rokovanie vlády návrh zákona o krajinnom plánovaní“ s termínom do 30. novembra 2003.

	Ministerstvo životného prostredia Slovenskej republiky v priebehu mesiacov júl – október 2003 spracovalo návrh zákona, ku ktorému Ministerstvo výstavby a regionálneho rozvoja SR už na rokovaniach pracovných skupín zaujalo z hľadiska koncepčného a vecného riešenia právnej úpravy problematiky krajinného plánovania negatívne stanovisko. Návrh zákona o krajinnom plánovaní bol zaslaný na medzirezortné pripomienkové konanie, v rámci ktorého Ministerstvo výstavby a regionálneho rozvoja SR zaslalo zásadne nesúhlasné stanovisko. Zásadné rozpory sa nepodarilo odstrániť ani na spoločnom rokovaní zástupcov oboch rezortov. Vzhľadom k týmto skutočnostiam nebolo možné realizovať úlohu vyplývajúcu ministrovi životného prostredia SR a ministrovi výstavby a regionálneho rozvoja SR z bodu B.1. uznesenia vlády Slovenskej republiky č. 482 z 11. júna 2003 v určenom termíne. Z toho dôvodu minister životného prostredia Slovenskej republiky požiadal listom zo dňa 26.11.2003, číslo 1623/2003 – min predsedu vlády Slovenskej republiky o posunutie termínu plnenia uznesenia vlády SR č.482/2003 s vyššie uvedeným odôvodnením.
	
	Zároveň listom zo dňa 20.11.2003, č. j. 2339/M-2003 minister výstavby a regionálneho rozvoja SR požiadal predsedu vlády SR o posunutie plnenia predmetného uznesenia vlády s odôvodnením, že proces krajinného plánovania je potrebné riešiť v úzkej väzbe s územným plánovaním. Ministerstvo výstavby a regionálneho rozvoja SR v súčasnosti pripravuje novelu zákona o územnom plánovaní a je potrebné zosúladiť oba postupy .

Na naše uvedené listy obidve ministerstvá obdržali  odpoveď od podpredsedu vlády a ministra spravodlivosti Daniela Lipšica zo dňa 02.12.2003, číslo 4397/2003 PV, 896/2003-SVL, kde  bolo oznámené, že k odsúhlaseniu zmeny termínu splnenia predmetnej úlohy je potrebné predložiť na rokovanie vlády spoločný materiál oboch rezortov.  

2. Návrh ďalšieho postupu pri príprave návrhu zákona o krajinnom plánovaní

	Proces  spracovania zákona o krajinnom plánovaní je v úzkej korelácii s postupom spracovania  novely zákona o územnom plánovaní. Aby nedochádzalo k duplicitám, je potrebné vzájomne zosúladiť náplne a kompetencie obidvoch nových zákonov v problematike krajinného plánovania.	

Z vyššie uvedených dôvodov sa navrhuje nasledovný harmonogram ďalšieho postupu prác prípravy zákona o krajinnom plánovaní:

Vypracovanie paragrafového znenia nového zákona 			09/2004
Prerokovanie návrhu zákona s odbornou verejnosťou			10/2004
Interné pripomienkové konanie						10/2004
Prerokovanie na operatívnej porade ministra				11/2004
Medzirezortné pripomienkové konanie					12/2004
Predloženie návrhu zákona na rokovanie vlády				03/2005

A.2
Uznesenie vlády SR č. 978/2001 z 10. októbra 2001 úloha C.31. v znení uznesenia vlády SR č. 932/2003 z 30. septembra 2003 úloha B.2. 
Gestor úlohy: minister výstavby a regionálneho rozvoja
Pôvodný text úlohy: 
„Vypracovať návrh zákona o priestorovom plánovaní a návrh novely zákona o stavebnom poriadku v intenciách NSTUR“
Navrhovaný text:
„Vypracovať návrh novely zákona č. 50/1976 Zb. o územnom plánovaní a stavebnom poriadku v znení neskorších predpisov  v  intenciách NSTUR“
Termín: rok 2004

Zdôvodnenie návrhu na zmenu znenia úlohy C.31. uznesenia vlády SR č. 978/2001 v znení úlohy B.2. uznesenia vlády SR č. 932/2003 a návrh ďalšieho postupu

Zákon o priestorovom plánovaní bol navrhovaný s cieľom zabezpečiť koordináciu činností v rámci všetkých plánovacích procesov ovplyvňujúcich priestorový rozvoj SR, tj. územného plánovania, regionálneho rozvoja, krajinného plánovania a odvetvových plánovacích postupov. V súvislosti so začlenením problematiky krajinného plánovania do osobitného zákona a začínajúcim sa procesom definovania vzťahu územného plánovania a regionálneho rozvoja v inštitucionálnej i vecnej oblasti, navrhujeme pripraviť novelu zákona č. 50/1976 Zb. o územnom plánovaní a stavebnom poriadku, ktorá môže vzhľadom na legislatívne úpravy vyústiť aj do samotných zákonov v oblasti územného plánovania, stavebného poriadku a vyvlastňovacieho konania. 
Vzhľadom na túto skutočnosť navrhujeme zmeniť pôvodné znenie úlohy C.31. uznesenia vlády SR na nové, navrhované znenie „vypracovať návrh novely zákona č. 50/1976 Zb. o územnom plánovaní a stavebnom poriadku v znení neskorších predpisov  v  intenciách NSTUR“. Až následne, po vypracovaní koncepčných prístupov v rámci územného plánovania, krajinného plánovania a regionálneho rozvoja bude možné riešiť právnu úpravu priestorového plánovania.

Harmonogram postupu prác prípravy novely zákona o územnom plánovaní a stavebnom poriadku, ktorý je v súlade s harmonogramom postupu prípravy zákona o krajinnom plánovaní je nasledovný:

Vypracovanie paragrafového znenia novely zákona 			10/2004
Prerokovanie návrhu novely zákona s odbornou verejnosťou		11/2004
Interné pripomienkové konanie						11/2004
Prerokovanie na porade vedenia ministerstva				11/2004
Medzirezortné pripomienkové konanie					01/2005
Predloženie návrhu novely zákona na rokovanie vlády			06/2005
(v závislosti na postupe prerokovania časti stavebného poriadku)